**מלחמת העולם השנייה – רקע היסטורי** (לא יישאלו על כך שאלות ישירות בבחינה)

לאחר עלייתו לשלטון פעל היטלר גם בתחום מדיניות החוץ. לשם העצמתה של גרמניה, ביטלו הנאצים את חוזה ורסאי ובנו צבא חזק, אשר כלל את חיל האוויר המתקדם ביותר בעולם. מעצמות המערב, בריטניה וצרפת, נקטו במדיניות פיוס, מדיניות של ותרנות והשלמה, אשר אפשרה לנאצים לספח ללא קרב את אוסטריה ולהשתלט על צ'כוסלובקיה. בנוסף חתמה גרמניה על 'ברית הפלדה' עם איטליה ועל הסכם אי-התקפה עם בריה"מ, הסכם אשר הבטיח כי לא תותקף ע"י הסובייטים. שמונה ימים לאחר חתימת ההסכם פלשה גרמניה לפולין ומלחמת העולם השנייה פרצה.

**פלישת גרמניה לפולין**

ב 1 בספטמבר 1939 פלשה גרמניה לפולין. בעקבות הפלישה הכריזו בריטניה וצרפת על מלחמה כנגד גרמניה הנאצית (אך עדיין לא נלחמו בה בפועל) והחלה מלחמת העולם השנייה.

הגרמנים נקטו בשיטה שנקראה "מלחמת בזק", מלחמה בה ריכזו עוצמה צבאית חסרת תקדים שאפשרה לנוע במהירות אל היעדים, מבלי שהאויב מספיק להיערך. צבאה של פולין התמוטט עוד בשבוע הראשון של המלחמה. הממשלה הפולנית ומפקדי הצבא הבכירים נמלטו אל מעבר לגבולות המדינה, ובצבא המובס השתררה אנדרלמוסיה טוטאלית. מפקדים זוטרים וחיילים מן השורה המשיכו להילחם אך לשווא.

ב-17 בספטמבר, חצו צבאות ברית-המועצות את הגבול הסובייטי-פולני הישן ותפסו את שטחי אוקראינה וביילורוסיה המערביים - שטחים שהיוו עד פרוץ המלחמה את החלק המזרחי של פולין.

ב-27 בספטמבר, נכנעה וארשה הבירה וב-2 באוקטובר השתלט הצבא הגרמני על נקודת ההתגוננות האחרונה על אדמת פולין. פולין איבדה תוך פחות מחודש את כל צבאה, שמנה מיליון חיילים: 700,000 חיילים נפלו בשבי והועברו לעבודות כפייה בגרמניה, 70,000 נהרגו והיתר נפצעו.

מדינת פולין חולקה לשלושה חלקים והפסיקה להתקיים: החלק המזרחי בידי בריה"מ, החלק המערבי סופח לגרמניה והחלק המרכזי הועבר לשליטת מושל צבאי.

**הפלישות לסקנדינביה**

ב- 30 בנובמבר 1939 בריה"מ פלשה לפינלנד. הצבא האדום נתקל בקשיים לא צפויים בפינלנד ובשלב הראשון של המלחמה, הצבא הפיני הצליח ללכוד ולהשמיד 200 אלף חיילים סובייטים. מול העוצמה הסובייטית, הפינים הפעילו לוחמת גרילה מוצלחת בעזרת מגלשי סקי. הפיקוד הגרמני הסיק מהביצוע הכושל של הצבא האדום בפינלנד כי הצבא הסובייטי אינו בעל כושר לחימה של ממש ומכיוון שעימות צבאי עם ברית המועצות נחשב לדבר בלתי-נמנע, רצוי להקדים את העימות כמה שניתן.

ב-9 באפריל 1940 התקיפה גרמניה את דנמרק ואת נורבגיה. דנמרק נכנעה מיד, ואילו לנורבגיה סייעו כוחות בריטיים וצרפתיים, אולם פלישת הגרמנים להולנד ובלגיה גרמה לבריטים ולצרפתים לפנות את כוחותיהם מנורבגיה, מה שהביא לנפיחת נורבגיה בידי הנאצים.

**כיבוש מערב אירופה**

לאחר מלחמת העולם הראשונה, הקימו הצרפתים את קו מז'ינו בגבול עם גרמניה, כדי שבמקרה של מלחמה, הגרמנים יתקשו לפלוש לצרפת. על כן, גרמניה החליטה להשתלט על הולנד ובלגיה כדי לתקוף את צרפת מצפון, תוך עקיפת קו מז'ינו. תכניתם של הגרמנים צלחה וב- 15 במאי הולנד נכבשה. שבועיים אחריה נכבשה גם בלגיה.

מאחר וצרפת ריכזה את מירב כוחותיה בקו מז'ינו, חייליה לא יצאו להתקפה כנגד הגרמנים. הדבר אפשר לנאצים לפלוש מבלגיה לצרפת, תוך הפעלת מלוא העוצמה ולהכניע אותה תוך שישה שבועות בלבד!

 ב-14 ביוני נפלה פאריס, וב-22 ביוני 1940, חתמה צרפת על הסכם שביתת-נשק (שהיה בעצם חוזה כניעה) עם גרמניה הנאצית. צרפת חולקה לשני אזורים : הגדול - צפון צרפת עם פאריס הבירה, שהוכרז כשטח-כיבוש גרמני תחת שלטון המפקד הצבאי הגרמני, והקטן - דרום צרפת עם המרכז בעיר וישי, הכפוף רשמית לשלטונו של המרשל פטן, בעל-בריתה של גרמניה הנאצית. לאחר כניעת צרפת נותרה בריטניה המדינה היחידה במערב אירופה שהמשיכה להילחם בגרמניה.

**הקרב על בריטניה**

בשלב הבא, תכננה גרמניה לשתק את בריטניה ולפלוש גם אליה. כהכנה לפלישה החל חיל האוויר הגרמני בהפצצות על ערים, מרכזי תעשייה ונמלים בבריטניה. ההפצצות גרמו לנזק עצום. לונדון, בירת בריטניה, הופצצה במשך 57 ימים ברציפות, אולם, בריטניה לא נכנעה. טייסי חיל האוויר הבריטי נלחמו בגבורה ולא אפשרו למטוסים הגרמנים להשיג עליונות. איכות מטוסי הקרב של הבריטים ורוח הלחימה של הטייסים נטרלו את העדיפות המספרית של מטוסי האויב. לאחר חצי שנה של קרב אווירי החליטו הגרמנים לעשות הפסקה בקרב מול בריטניה. הקרב על בריטניה היה הקרב הראשון אשר בו הגרמנים לא ניצחו והחליטו לסגת.

**כיבוש דרום מזרח אירופה**

לאחר שכבש את מערב אירופה, שאף היטלר להרחיב את שליטתו גם למדינות דרום מזרח אירופה. באוקטובר 1940 פלש מוסוליני, שליט איטליה, ליוון. הוא נתקל בהתנגדות קשה מצד צבא יוון ומצד כוחות עזר בריטיים. כתוצאה מהתנגדות זו ספג צבאו של מוסוליני אבידות כבדות וגורש מיוון. באפריל 1941 נלחצה גרמניה לעזרת מוסוליני וכבשה את יוון. כעבור חודש כבשה גם את האי כרתים.

עד סוף שנת 1940 הצליחו הנאצים לצרף ל"מדינות הציר" (המדינות התומכות בגרמניה ואיטליה) את הונגריה, רומניה ובולגריה. במדינות אלה מינו הנאצים שליטים לאומניים, אשר תמכו בגרמניה, ואולצו לחתום על הסכמים, המחייבים את אותם שליטים לנהוג על פי רצונותיו של היטלר.

לאחר שגם יוגוסלביה הצטרפה למדינות הציר, פרץ בה מרד כנגד תומכי הנאצים. היטלר זעם על הבגידה היוגוסלבית ובתגובה שלח כוח צבאי כדי לכבוש את המדינה. לאחר כניעת יוגוסלביה צמחו בה מחתרות, אשר הכריזו על מרד בנאצים. יוגוסלביה הפכה למדינה הראשונה בה הוקמה תנועה פרטיזנית רבת-ממדים, שנלחמה ללא הרף בכובש הנאצי.

**נושא מס' 5: הסדר החדש**

"הסדר החדש" הוא כינוי למשטר שתכנן היטלר לכונן באירופה הכבושה. במרכז היבשת עמד להתקיים רייך גרמני מורחב, בעל אוכלוסיה של מאה מיליון גרמנים, החולש על מרכז אירופה ושולח את זרועותיו אל כל ארצותיה כדי לנצל את משאביה האנושיים והטבעיים. סיסמת "הסדר החדש" הייתה: "**כבוש! שלוט! נצל**!".

תפקידיהם וגורלם של העמים השונים ביבשת נקבעו עפ"י מעמדם בתורת הגזע הנאצית ולפי הצרכים הכלכליים והפוליטיים של גרמניה: הגזע הארי ישלוט באירופה, עמי מערב אירופה ישתפו איתו פעולה ויזכו בתמורה לעצמאות חלקית, ואילו עמי מזרח אירופה ינוצלו מבחינה אנושית וכלכלית וישמשו כעבדים עבור "עם האדונים". העמים הנחותים ביותר, הצוענים והיהודים, נידונו להשמדה.

לדוגמא בפולין, בה היה מחסור במזון, הגרמנים קבעו את הערך הקלורי של האוכל שסופק לגרמנים, פולנים ויהודים בפולין בהתאם לתפקידים וגורלם בסדר החדש. (הגרמנים קיבלו 2,613 קלוריות ליום, הפולנים 699, והיהודים 184).

**מטרות "הסדר החדש"**

1. **הרחבת שטח המחייה**- הנאצים טענו שגרמניה זקוקה לשטחי מחייה נוספים על מנת לחזק את העוצמה הצבאית והכלכלית שלה. על כן, העם הגרמני צריך לנצל את שטחי מזרח אירופה הכבושים (פולין, אוקראינה, רוסיה הלבנה). לשם כך יש לערוך "טרנספר", העברה הדרגתית של התושבים הסלאבים לאזורים אחרים, ובמקומם יש להעביר גרמנים אל אותם שטחים שהתפנו.
2. **ניצול משאבים**- הגרמנים, אשר ראו בעצמם את הגזע העליון, ראו את עצמם כבעלי זכות לנצל את תושבי הארצות שנכבשו ככוח עבודה. העמים שנכבשו ע"י גרמניה ינוצלו ויעבדו עבור הגרמנים בתעשייה ובחקלאות. בנוסף, יש לקחת מבעלי הרכוש הלא גרמנים את מפעליהם ובתיהם, על מנת לנצל אותם לחיזוק עוצמתה הצבאית של גרמניה.
3. **השמדת העם היהודי**- הנאצים רצו להשמיד את העם היהודי באירופה. היהודים נחשבו כעם נחות ושפל, אשר קיומו מנוגד לאידיאולוגיה הנאצית ולכן השמדתו חשובה על מנת "לנקות" את אירופה מהשפעות שליליות.

המפה מדגימה את החלוקה של מדינות אירופה בשנים 1941-1939 למדינות הציר, מדינות גרורות, מדינות

כבושות ומדינות ניטרליות. במפה תאריך כיבושה של המדינה, מחנות ריכוז ואזורי טבח המוני שהיו בתחומה:

**צעדים שנקטו הנאצים על מנת לקדם את רעיון "הסדר החדש"**

* + **"יישוב מחדש" והעברת גרמנים** **לשטחים המפונים**- גרמניה סיפחה לאחר הכיבוש את מערב פולין לרייך הגרמני כדי להגדיל ולחזק אותו. הגרמנים ביצעו "טרנספר" לתושבי השטחים המסופחים: במהירות ובאכזריות פינו הגרמנים מאות אלפי יהודים ופולנים לשטחי מרכז פולין ובמקומם יישבו גרמניים, בעלי דם ארי.
	+ **ניצול כלכלי ואנושי**- הגרמנים ניצלו את משאבי הארצות הנכבשות: אדמות, מפעלים, מחצבים. תושבי השטחים הכבושים שועבדו ונאלצו לעבוד בכפייה עבור התעשייה הגרמנית. בפולין, גרמניה נטלה לעצמה את מרבית התוצרת החקלאית והשתלטה על כל התעשייה הפולנית.

גורל היהודים היה הקשה ביותר: מפעליהם ורכושם הוחרם ע"י הגרמנים, והגרמנים השתמשו בהם לכל מיני עבודות. במהלך המלחמה, הנאצים העבירו כ-7 מיליון אירופאים, ברובם סלאביים, למפעלים ומכרות בגרמניה ומחוצה לה כעובדי כפייה. כמו כן, נשדדו אוצרות אמנות ואוצרות טבע ברחבי אירופה והועברו לגרמניה.

* **רצח ודיכוי**

הנאצים לא בחלו באמצעים על מנת להשליט את מטרותיהם ורצחו בעקביות את כל מתנגדיהם. לדוגמה, לאחר כיבוש פולין נרצחו כ-50 אלף פולנים: משכילים, כמרים, אנשי צבא וכל מי שנחשד כאיום. גרמניה תכננה והוציאה לפועל מדיניות דיכוי וניצול כלפי האוכלוסייה הפולנית בכלל, והיהודים בפרט. על אדמת פולין הוקמו מחנות-ריכוז ומחנות-עבודה רבים.

בשטחי רוסיה, שנכבשו החל מיוני 1941, היה הרצח לשיטה כוללת גם בשל האידיאולוגיה הקומוניסטית, אשר הנאצים תיעבו.

* **השמדת יהודים וצוענים**

לאחר כיבוש פולין וברית המועצות, הנאצים שלטו על ארבעה וחצי מיליוני יהודים. היהודים, ובמידה פחותה גם הצוענים, נחשבו כעמים המאיימים על קיום הסדר החדש ועל כן יש להשמידם או לפחות לגרשם אל מחוץ לתחומי אירופה. לאחר שתוכניות הגירוש, שהעלו הנאצים עבור היהודים, ירדו מסדר היום, הוחלט לעבור למדיניות של השמדה.

* **גרמניזציה**

במזרח אירופה התגוררו גם תושבים בעלי דם גרמני. הנאצים איתרו אותם וביקשו לחנך אותם ברוח האידיאולוגיה הנאצית, וכך להרחיב את העם הארי ואת שליטתו באירופה.